Little Diomede Island

Little Diomede Island (inupiak: Iŋaliq,, tidligere kjent som Krusenstern Island, russisk: Остров Крузенштерна, Ostrov Kruzenshterna) er en øy i det vestlige Alaska i USA. Øya er den minste av de to Diomedesøyene beliggende midt i Beringstredet mellom Alaskas fastland og Russland. Den russiske øya Ostrov Ratmanova (Big Diomede) ligger ca. 3,7 km vest for Little Diomede, på den andre siden av den internasjonale datolinjen. I motsetning til sin russiske nabo er Little Diomede bosatt. Øya har 115 innbyggere, bosatt i den lille landsbyen Diomede (Iŋaliq) på øyas vestside.

Under den kalde krigen ble delen av grensen mellom USA og Sovjetunionen som skilte de to Diomedesøyene kjent som «isteppet» («Ice Curtain»), som en parallell til «jernteppet» i Europa. I 1987 svømte imidlertid Lynne Cox fra Little Diomede til Big Diomede (3,5 km) og ble gratulert i fellesskap av Mikhail Gorbatsjov og Ronald Reagan.

Navn 
Diomedesøyenes navn kommer fra St. Diomedes av Tarsus, fordi øyene ble oppdaget av Vitus Bering den 16. august (St. Diomedes dag) 1728. Øyas navn på det eskimoiske språket inupiak er Iŋaliq, som noe upresist også blir skrevet Inalik. Navnet betyr «den andre» eller «den der borte». Øya er også kjent som Yesterday Island, mens Ostrov Ratmanoav (Big Diomede) er kjent som Tomorrow Island, fordi øyene ligger på hver sin side av den internasjonale datolinjen.

Geografi 
Little Diomede Island ligger omtrent i midten av Beringstredet, rundt 37 km vest for Alaskas fastland og rundt 3,7 km øst for den russiske Ostrov Ratmanova. Øya har et areal på 3,7 km². Øya består i hovedsak av granitt eller kvartsmonzonitt fra krittperioden.

Øya har bratte klipper langs kysten, som stiger opp til en relativt flat topp som ligger 350–363 meter over havet. Den lille byen Diomede, øyas eneste bosetning, legger på øyas vestside, på det eneste stedet nede ved vannet hvor terrenget er flatt. Diomede hadde 115 innbyggere i 2010.

Ulike fiskearter og krepsdyr som Paralithodes platypus lever i det næringsrike vannet rundt øya. Marine pattedyr som hvalross, storkobbe, flekksel, ringsel og harlekinsel, knølhval, hvithval, gråhval og grønlandshval er også vanlige. Når Beringstredet fryser over, forekommer isbjørn i området rundt Diomedesøyene. Rundt to millioner sjøfugler hekker på øyas klipper om sommeren.

Referanser

Eksterne lenker 

Øyer i Alaska
Beringhavet